ANC-konferensie: Drankwinkels gewaarskuArgieffoto Die Gautengse provinsiale regering het gesê hulle het kennis geneem van mediaberigte dat sommige drankwinkels beplan om die komende naweek voordeel te trek uit die ANC se 54ste nasionale konferensie wat in Johannesburg gehou word. Die konferensie word van 16 tot 20 Desember by die Nasrec-eksposentrum gehou. Castro Ngobese, woordvoerder van Lebogang Maile, LUR vir ekonomiese ontwikkeling in Gauteng, het gesê die Gauteng-regering sal nie toestemming verleen aan enige drankwinkel of plek wat drank verkoop om hul handelsure tydens die verloop van die konferensie te verleng nie. Maile het gesê selfs al is hulle volgens wet by magte om die verkoopsure te verleng, sal hulle dit nie doen nie. Hy het ook gewaarsku dat enige drankwinkel wat in dié tyd onwettig drank verkoop, die volle mag van die gereg in die gesig sal staar. “Ons inspekteurs sal ten nouste met wetstoepassende owerhede, veral die polisie, saamwerk. Ons sal lukrake klopjagte uitvoer om alle winkels te monitor.” Maile meen een van die voordele wat die konferensie inhou is dat dit die provinsie se potensiaal om konferensies van dié grootte aan te bied aan ŉ internasionale gehoor ten toon gestel sal word. Hy het afgevaardigdes en buitelandse gaste aangemoedig om dié provinsie se talle erfenisgebiede en “township-toerisme”-trekpleisters, soos byvoorbeeld die Hector Peterson-herdenkingsgebied, die Mandela-museum en Vilakazistraat in Soweto te besoek.